新驛

新驛係中國山東濟寧兗州西北部嘅鎮，離兗州市區20公里，鎮政府駐新驛一村。面積66.6平方公里，人口5.3萬人。交通上呢度有兗梁公路同埋寧濟公路穿過。

地理 
新驛喺兗州西北部，東面係大安，北面係小孟，西面有汶上，南面係顏店。東西最闊12.7公里，南北最長11.9公里，轄區嘅形狀唔規則，總面積66.6 km²，合99900畝。新驛處於黃河沖積平原，海拔30米，屬温帶季風性氣候。當地經濟比較發達，佢又係週邊地方嘅交通要道，無論人口定面積都係個大鎮。當地出產小麥、粟米、蠶蟲、大蔥，有7.1萬畝田地，喺本地譽爲「兗州西部糧倉」。資源上有豐富嘅黃沙、地下水。

史 

新驛，係簡稱自新嘉驛，「新」係話佢新設，「嘉」意思「吉祥嘉言」。新嘉驛係明代時設嘅驛站，係聊城、汶上、兗州、濟南之間嘅交通要衝。舊時新嘉驛係個好大嘅驛站，車馬行人來來往往，所以商業繁榮，設施高檔，居民越來越多，最後變成兗州西北部最大嘅村鎮。作爲緊要嘅驛站，新嘉驛幾出名，一啲人喺度留低啲詩，其中最出名係明末清初時，有一個會稽女子，嫁咗畀個北方武夫做妾仔，萬曆四十七年同佢丈夫經過新嘉驛，因爲大婆糟騭佢，佢喺自殺之前喺牆壁度題詩三首，因爲佢嘅詩同遭遇打動咗文人，個個都來和應佢嘅詩，成爲當時幾有名嘅文學事件。又比如《儒林外史》亦提過呢度。而設新嘉驛前，當地地名叫賓陽。

作爲附近最大嘅鎮，新驛一直係區、鄉嘅政府駐地。1949年時係滋陽縣第五區，下設聯防。1950年聯防改爲9個鄉，1956年撤銷第五區，分成新驛、型堂、蔡莊、郗村四個大鄉。1958年成立共産主義人民公社，範圍包括而家嘅小孟、顏店嘅郗村。當年滋陽同曲阜合併，直到1962年曲阜同兗州分開，先改叫新驛人民公社。1966年5月改叫新驛區，下設9個公社仔；1968年恢復爲公社，下面啲公社仔改爲管區；1982年頭，將西部嘅郭村、蔡莊、店子街三個管區分出，做店子街人民公社。1984年5月，店子街公社北部三條村畀過小孟，其餘重新併入新驛，因爲改革，新驛又恢復爲縣轄區。1986年12月，改成新驛鎮。

文化 
新驛一帶好耐歷史，除咗驛站帶來嘅繁榮，喺之前，高吳橋呢條大村就係古戰場，可以追溯到周代咁古老。當地又有唐宋金元四代嘅金石碑刻，明代時嘅郡王朱壽鉅亦葬喺呢度。新驛有一處省級文物，兩處市級文物，三處縣級文物，其中省級文物東頓村遺址，係戰國、漢代時頓丘古城嘅遺蹟。

政區 
新驛轄4個管區，再分成57條村。
村：新驛一村、新驛二村、新驛三村、新驛四村、新驛五西村、新驛五東村、秦村、魏樓、駱村、胡營、高吳橋一村、高吳橋二村、高吳橋三村、高吳橋四村、毛辛莊、王樓、皇林、前閆樓、高村、朱張、後閆樓、大莊、何村、東一村、東二村、東三村、西東村、西西村、堰頭、河灣、楊營、徐村、型堂、後寺、文興坡、高莊、郭村、劉村、袁村、馬樓、姜村、蔡莊、葛樓、孫村、李村、官路、肖村、苗堂、王府莊、范窯、張窯、王堂、韓馬、店子、趙呂、董樓、義和莊

攷 

類:濟寧政區